als_Latn dik_Latn sag_Latn
Serat dhe ngastrat e tokës të kultivuara me perime sa vijnë e shtohen në territorin e Qarkut të Fierit. Por, pavarësisht kësaj, fermerët hasen përditë me mungesën e një tregu të konsoliduar, si lidhur me përthithjen e prodhimeve të tyre, ashtu edhe me çmimin. Një situatë e tillë shfaqet edhe në fshatin Petovë të Bashkisë Fier, ku pjesa më e madhe e familjeve e kanë bazuar ekonominë e tyre në kultivimin e perimeve.
Serat e mbushura me domate, tranguj dhe lloje të tjera të perimeve kanë zënë pjesën më të madhe të tokave bujqësore në këtë fshat. Në këto biznese familjare, veç pronarëve të tyre, punojnë periodikisht edhe qindra banorë të tjerë të fshatit Petovë dhe të zonave përreth, kryesisht gra. Por, sfida më e madhe me të cilën duket se përballen fermerët është shitja e tyre. Ata ankohen se janë të detyruar ti shesin prodhimet e tyre me çmime mjaft të ulëta, pasi janë grosistët e grumbullimit të prodhimeve bujqësore ata të cilët e vendosin çmimin. “Në fshatin tonë kultivimi i perimeve është baza e ekonomisë familjare. Veç atyre që punojnë në shtet, ne të tjerët jemi të angazhuar në këtë sektor. Punojmë gjithë vitin dhe të themi të drejtën prodhimi ka qenë i bollshëm thuajse përherë. Por, problematika më e madhe me të cilën hasemi është shitja e tyre. Jemi të detyruar të shesim një kilogram domate për 30 lekë. I shesim në Lushnjë, aty ku janë pikat e grumbullimit, pasi vetëm ata mund të blejnë sasi të mëdha domatesh e perimesh të tjera që prodhojmë. Ka pasur raste që kanë ardhur edhe nga rrethe të tjera që kanë blerë prodhimet tona me çmime më të mira, por kjo gjë nuk ndodh shpesh. Para dy vitesh vinin nga Shkodra dhe i blinin domatet këtu në Petovë, me çmim deri në 70 lekë për kilogram. Por tani nuk kanë ardhur më. Me sa dimë, ata që blejnë prodhimet tona i ekspertojnë jashtë me çmime mjaft të mira, deri në një euro kilogrami. Por ne jemi të detyruar ti shesim me sa duan ata ”, pohon Zamira Halla, një prej fermereve të këtij fshati.
als_Latn als_Latn